ไฟแนนซ์ทูเดย์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

....ภูษา
การสรรหากรรมการผู้จัดการธนาคารเพื่อการส่งออกและนำเข้าแห่งประเทศไทย หรือเอ็กซิมแบงก์ ดูท่าว่าน่าจะเป็น “หวยล็อก” เพราะมีคนปล่อยข่าวว่าทาง กรณ์ จาติกวณิช รมว.คลัง กำลังจะมีคนดี มีฝีมือมาช่วยผลักดันโครงการตามนโยบายรัฐบาล หลังจากเอ็มดี คนเก่า ได้แต่เน้นลุยงานนอก ไม่ค่อยรับลูกกระทรวงการคลังเรื่องนโยบายกระตุ้นเศรษฐกิจในประเทศเท่าไร ส่วนจะเป็นคนนอกหรือเป็นพวกเบอร์สองที่มาจากธนาคารรัฐด้วยกันหรือไม่นั้นยังต้องจับตาต่อไป 
...l..ฝากบอก วินัย วิทวัสการเวช อธิบดีกรมสรรพากร ช่วยบอกเจ้าหน้าที่สรรพากร ให้ลดสปีดเรื่องรีดภาษีผู้ประกอบการทั้งรายเล็ก รายน้อย ปลาซิวปลาสร้อยหน่อย เพราะตอนนี้เศรษฐกิจเพิ่งฟื้น พ่อค้าแม่ค้าเพิ่งลืมตาอ้าปากได้ เพราะผลงาน 9 เดือนแรกกรมสรรพากรก็เก็บภาษีเกินเป้าไปตั้ง 8.55 หมื่นล้านบาท ส่งผลให้การจัดเก็บรายได้รัฐบาลในช่วง 9 เดือนแรกของปีงบประมาณ 2553 พุ่งทะยานไปกว่า 1.24 ล้านล้านบาท สูงกว่าประมาณการ 2.46 แสนล้านบาทแล้ว ท่าว่าจะรีดให้ได้เกินเป้าถึง 1 แสนล้านบาท ระวังชาวบ้านเขาจะเดือดร้อน... เพราะผลงานโบแดงขนาดนี้ ก็น่าจะได้ตบรางวัลแน่นอน อาจจะเป็นเก้าอี้ปลัดกระทรวงคนใหม่ก็ได้ใครจะรู้ 
...l..ดูจะไม่เข้าท่าเสียแล้วสำหรับนโยบายจ่ายเงินให้ผู้ประกอบการที่ถูกไฟไหม้ในเหตุการณ์ 19 พ.ค. ที่ กอร์ปศักดิ์ สภาวสุ เลขาธิการนายกฯ เป็นคนชงเรื่องผ่าน ครม. เป็นที่เรียบร้อยแล้วว่าให้จ่ายผู้ประกอบการที่ถูกไฟไหม้ได้รับเงินชดเชยตารางเมตรละ 1 หมื่นบาท สูงสุดไม่เกิน 50 ตารางเมตร หรือสูงสุดต่อรายได้เกิน 5 แสนบาท ส่วนผู้ประกอบการที่ไม่โดนไฟไหม้ แต่สินค้าได้รับความเสียหาย ได้เงินชดเชยตารางเมตรละ 5,000 บาท สูงสุดไม่เกิน 50 ตารางเมตร หรือสูงสุดไม่เกิน 2.5 แสนบาทต่อราย ซึ่งมีประมาณ 2,000 รายนั้น เห็นท่าว่า “ฝนน่าจะตกไม่ทั่วฟ้า” ไม่รู้ว่าทีมงานไปสำรวจอีท่าไหนถึงได้ตัวเลขนี้ออกมา เพราะคนที่ร้านถูกเผาจนไหม้เกรียมเป็นตอตะโกของจริง ยังไม่ได้เงินสักบาทจากมาตรการนี้ 
...l..ก่อนที่ อำพน กิตติอำพน เลขาธิการคณะกรรมการพัฒนาการเศรษฐกิจและสังคมแห่งชาติ หรือสภาพัฒน์ จะอำลาตำแหน่งไป อยากให้ช่วยดูเรื่อง จีดีพีสังคม ที่ท่านเองยังเลี่ยงไม่ยอมแถลงข่าวเหมือนเคยว่า ขอให้ปรับการทำงานให้เข้มข้น ให้ข้อเสนอเรื่องภาวะสังคมมีผลในเชิงรูปธรรมกว่าที่ผ่านมาก็จะดีกว่าแถลงข่าวแล้วก็เอาข้อมูลไปเก็บไว้ในลิ้นชักเหมือนทุกที